កីឡាករ​អុំទូក​មិន​ចង់​ឲ្យ​ព្រះរាជ​ពិធី​នេះ​ចប់​ទេ ដោយសារ​មាន​ប្រាក់​ឧបត្ថម្ភ​ច្រើន
ក្រុម​កីឡា​ករ​ដែល​ធ្លាប់​ចូល​រួម​អុំទូក​មួយ​ចំនួន​ធំ​បាន​វិល​ត្រឡប់​ទៅ​ប្រកប​ការ​ងារ​ប្រចាំ​ថ្ងៃ​វិញ​ ហើយ​ភាគ​ច្រើន​ជា​អ្នក​ធ្វើ​ស្រែ​ចម្ការ​ ​មិន​មាន​ការ​ងារ​គាប់​ប្រសើរ​ទេ​ និង​ជា​មន្ត្រី​មាន​មុខ​មាត់​ ដូច​អ្នក​កាន់​ទូក​ និង​អ្នក​ឧបត្ថម្ភ​ទូកទេ។​
ភ្នំពេញ — ថ្ងៃសុក្រនេះ គឺជាថ្ងៃបញ្ចប់នៃព្រះរាជពិធីបុណ្យអុំទូក ដែលមានរយៈពេលបីថ្ងៃ ក៏ប៉ុន្តែ កីឡាករអុំទូកមិនចង់ឲ្យពិធីនេះបានបញ្ចប់ទេ ដោយសារតែពួកគេបានអះអាងថា នៅក្នុងរយៈពេលបីថ្ងៃនេះបានទទួលការហូបចុកគ្រប់គ្រាន់ ហើយប្រាក់ឧបត្ថម្ភពីសប្បុរសជន និងអ្នកកាន់ទូកក៏បានច្រើនក្រាស់ក្រែលដែរ។ នៅពេលពិធីបុណ្យអុំទូកបានបិទបញ្ចប់ភ្លាមប្រាក់ឧបត្ថម្ភដែលគេធ្លាប់ទទួលបានពេលចូលរួមប្រកួតក៏លែងទទួលបាន ដូចពីមុនទៀតដែរ។ ក្រុមកីឡាករដែលធ្លាប់ចូលរួមអុំទូកមួយចំនួនធំបានវិលត្រឡប់ទៅប្រកបការងារប្រចាំថ្ងៃវិញ ហើយភាគច្រើនជាអ្នកធ្វើស្រែចម្ការ មិនមានការងារគាប់ប្រសើរទេ និងជាមន្ត្រីមានមុខមាត់ ដូចអ្នកកាន់ទូក និងអ្នកឧបត្ថម្ភទូកទេ។ លោកវ៉ាន់ វ៉េតបានចុះពីលើទូកដែលមានកីឡាករអុំទូកចំនួន២២នាក់។ លោកបានសម្តែងការរីករាយនៅពេលដែលទូករបស់លោកបានអុំឈ្នះគូប្រកួត។ លោកបាននិយាយថា នៅពេលជាកីឡាករអុំទូក គេទទួលបានប្រាក់ឧបត្ថម្ភមិនខ្វះទេសម្រាប់ក្រុមកីឡាករ ទាំងការហូបចុក និងសោហ៊ុយសម្រាប់ដើរលេងក្នុងពិធីបុណ្យអុំទូក។ លោកមានប្រសាសន៍ថា នៅពេលដែលការប្រកួតបានបញ្ចប់ លោកបានវិលត្រឡប់ទៅស្រុកកំណើតវិញដើម្បីប្រកបការងារជាអ្នកធ្វើស្រែចម្ការវិញ ហើយប្រាក់ឧបត្ថម្ភក៏មិនដែលបានទទួលទៀតដែរគឺលោកទទួលបានតែក្នុងពេលមកចូលរួមប្រកួតតែប៉ុណ្ណោះ។ លោកនិយាយថា៖ «អត់» វីអូអេ៖ «អញ្ចឹងគេឧបត្ថម្ភតែបុណ្យអុំទូកហ្នឹងទេ?» កីឡាករអុំទូក៖ «បាទៗ»។ វីអូអេ៖ «ចុះជីវភាពយើងវាពិបាកយ៉ាងម៉េចដែរ បើមិនឧបត្ថម្ភ?» កីឡាករអុំទូក៖ «ជីវភាពពួកខ្ញុំពិបាកតែម្តង»។ លោកហ៊ុល គឹមហួត កីឡាករអុំទូកមកពីខេត្តក្រចេះ បានបញ្ជាក់ថា ក្រុមកីឡាករអុំទូកនៅក្នុងភូមិរបស់លោកភាគច្រើន ក្រោយពីបញ្ចប់បុណ្យអុំទូក បានវិលត្រឡប់ធ្វើស្រែចម្ការដើម្បីចិញ្ចឹមជីវិត ពីព្រោះប្រាក់ឧបត្ថម្ភលែងទទួលបានទៀតហើយពីអ្នកគ្រប់គ្រងទូក។ លោកនិយាយថា៖ «ពីព្រោះនិយាយទៅ មុខរបរ មិនមានមុខរបរអ្វីក្រៅពីហ្នឹងទេខ្ញុំ ពីព្រោះយើងអត់មានចំណេះវិជ្ជាអ្វីខ្ពង់ខ្ពស់នឹងគេ ហើយបើយើងមិនធ្វើទេ ជីវភាពយើងមិនអាចទៅរួចនឹងគេទេ។ បាទនៅភូមិខ្ញុំ អញ្ចឹងគ្រប់គ្នា»។ នៅតាមកញ្ចក់ទូរទស្សន៍ក្នុងស្រុកមានការផ្សាយបន្តផ្ទាល់ស្ទើរតែមិនដាច់អំពីប្រាក់ឧបត្ថម្ភដល់កីឡាករអុំទូក ដោយមន្ត្រីជាន់ខ្ពស់ និងអ្នកឧកញ៉ាដែលមានប្រាក់សន្ធឹកសន្ធាប់។ ក៏ប៉ុន្តែកម្មវិធីទូរទស្សន៍នេះមិនដែលប្រកាសការផ្តល់ប្រាក់ឧបត្ថម្ភទៀតទេដល់កីឡាករ នៅពេលពិធីបុណ្យបានបញ្ចប់។ កីឡាការិនីមួយរូបមកពីខេត្តកំពង់ឆ្នាំបានប្រាប់វីអូអេថា៖ «ធ្វើស្រែចម្ការ»។ វីអូអេ៖ «ក្រោយពីអុំទូក ទៅធ្វើស្រែចម្ការ បានទទួលប្រាក់ឧបត្ថម្ភទៀតទេ?»។ កីឡាការិនី៖ «អត់ទេ»។ វីអូអេ៖«មូលហេតុអ្វីបានអត់»។ កីឡាការិនី៖ «ដឹងអី អត់ដឹងដែរ»។ បើតាមគណៈកម្មាធិការជាតិរៀបចំពិធីបុណ្យជាតិ និងអន្តរជាតិបានឲ្យដឹងថា ចំនួនទូកដែលបានចូលរួមប្រកួតឆ្នាំនេះមានចំនួន២៤៥ទូក ក្នុងនោះមានទូកអន្តរជាតិចំនួន៤៩ទូក។ ចំនួននេះបានថយចុះជាងពាក់កណ្តាល បើប្រៀបធៀបទៅនឹងពេលមុនមានព្រឹត្តិការណ៍រត់ជាន់គ្នានៅលើស្ពានពេជ្រនៃមជ្ឈមណ្ឌលកម្សាន្តកោះពេជ្រកាលពីឆ្នាំ២០១០។ ក្រោយពីបានប្រកួតអស់រយៈពេលបីថ្ងៃកន្លងទៅនេះ បើតាមការឲ្យដឹងពីលោកប៊ូ ជុំសេរី អនុរដ្ឋលេខាធិការក្រសួងអប់រំ ទទួលបន្ទុកគណៈកម្មការបច្ចេកទេសនិងជាប្រធានគណៈមេប្រយោគនៃពិធីបុណ្យអុំទូក មានប្រសាសន៍ថា មានទូកពិសេសដែលបានអុំលឿនជាងគេមានបីទូក និងទូកដែលមានសោភ័ណ្ឌល្អជាងគេមានបួនទូកក្នុងចំណោមទូកដែលបានចូលរួមប្រកួត។ លោកបានបញ្ជាក់ថា កីឡាករដែលបានចូលរួមប្រកួតអុំទូកឆ្នាំនេះមានចំនួន១៧៤២១នាក់។ លោកនិយាយថា៖ «ផែនលេខពីរមានចំនួន៤៨ទូក ផែនលេខបីមានចំនួន៣២ទូក ហើយផែនលេខ៤មានចំនួន១៦ទូក។ ទូកចែវនារីផែនលេខមួយមានចំនួន១ទូក ផែនលេខពីរមានចំនួន១ទូក»។ លោកឡុង ឌីម៉ង់ អ្នកនាំពាក្យសាលាក្រុងភ្នំពេញ បានវាយតម្លៃថា ក្នុងរយៈពេលបីថ្ងៃនៃព្រះរាជពិធីបុណ្យអុំទូកកន្លងទៅនេះ ស្ថានភាពសន្តិសុខបានប្រព្រឹត្តទៅយ៉ាងល្អ ហើយនៅថ្ងៃចុងបញ្ចប់នេះលោករំពឹងថា នឹងមានមនុស្សជាង១លាននាក់បានមកទស្សនាបុណ្យអុំទូក៕